Անահիտ Թարխանյան

Անահիտ Արթուրի Թարխանյան (), հայ ճարտարապետ։ 2018 թվականին «Երևանի հանրություն» դաշինքի կողմից առաջադրվել է Երևանի քաղաքապետի թեկնածու։ Անկուսակցական է։ Արթուր Թարխանյան կենտրոնի հիմնադիր տնօրենն է։ Հայաստանի ճարտարապետների պալատի վարչության անդամ է։

Կենսագրություն 
Անահիտ Թարխանյանը ծնվել է Երևանում, ճարտարապետ Արթուր Թարխանյանի ընտանիքում։ 1981 թվականին ավարտել է Երևանի պոլիտեխնիկական ինստիտուտի ճարտարապետության ֆակուլտետը, 1993 թվականին՝ Հայաստանի ամերիկյան համալսարանի բիզնեսի կառավարման ֆակուլտետը, 1994 թվականին՝ Մեծ Բրիտանիայի Լիդսի համալսարանի դիվանագիտության ֆակուլտետի միջազգային հարաբերություններ մասնագիտությամբ վերապատրաստման դասընթացները։

1981-1989 թվականներին եղել է «Հայպետնախագիծ» ինստիտուտի գլխավոր ճարտարապետ, 1989-1992 թվականներին՝ «Վեմ» ճարտարապետական արվեստանոցի տնօրեն, 1992-1994 թվականներին աշխատել է ՀՀ արտաքին գործերի նախարարության ԱՊՀ երկրների և կառույցների հետ համագործակցության վարչությունում՝ պետի տեղակալ (երկրորդ դասի խորհրդականի դիվանագիտական աստիճան)։ 1994-1998 թվականներին եղել է Հայ FM – 105.5 ռադիոկայանի տնօրեն, 1997-1998 թվականներին ՀՀ կառավարությանն առընթեր տեղեկատվության և գրահրատարակչության վարչության հեռուստառադիո ոլորտի հարցերով պետի տեղակալ, 1998-2004 թվականներին՝ «Ա3 Ճարտարապետներ» ՍՊԸ  տնօրեն, 2004-2007 թվականներին ՝ Մայր Աթոռ Սուրբ Էջմիածնի գլխավոր ճարտարապետ, 2007-2018 թվականներին՝ «Ա3 Ճարտարապետներ» ՍՊԸ տնօրեն։

1994 թվականի աշնանը հիմնադրել է  ՀԱՅ FM 105.5 Երևանը, 1996 թվականին՝ Ռադիո Հայ ռադիոկայանը (Երևանում 104.1 հաճախականությամբ)։

Ստեղծագործական գործունեություն 
Ճարտարապետական գործունեության ընթացքում Անահիտ Թարխանյանը մշակել է  բազմաթիվ նախագծեր՝ մանկապարտեզներ, դպրոցներ, բժշկական կենտրոններ, եկեղեցիներ, բանկեր, հյուրանոցներ, սպորտային և մշակութային համալիրներ, բնակելի թաղամասեր, շենքեր, մենատներ և այլն, ինչպես նաև Բագարան քաղաքը Արցախում։ Նախագծել է՝ Գյումրու, Վանաձորի, Իջևանի, Բերդի, Հրազդանի, Արարատի, և Արմավիրի բժշկական կենտրոնները, երեք սանէպիդկայան՝ Երևանում, Իջևանում և Գյումրիում, ԱԺ նիստերի դահլիճը, Հայաստանում Մեծ Բրիտանիայի դեսպանատունը, ՄԱԿ-ի դահլիճը ՀՀ-ում, Զվարթնոց օդանավակայանի բեռնային տերմինալը և այլն։ Առաջին կին ճարտարապետն է, ով նախագծել է հայկական եկեղեցիներ։ Արթուր Սարգսյանի՝ «Հաց բերողի» հուշակոթողի նախագծի հեղինակն է։

Շուրջ 4 տարի Անահիտ Թարխանյանը եղել է Հայ առաքելական եկեղեցու գլխավոր ճարտարապետը, որի ընթացքում ղեկավարել է 60 ճարտարապետական ծրագրերի նախագծումն ու կառուցումը ինչպես Հայաստանում, այնպես էլ արտերկրում։

Հիմնադրել է «Մեր քաղաքը» հասարակական կազմակերպությունը, մասնակցել Երևանի պատմական շինությունների և հուշարձանների պաշտպանության բոլոր շարժումներին, այդ թվում` Երիտասարդության պալատի, Զվարթնոց միջազգային օդանավակայանի հին համալիրի, Մոսկվա կինոթատրոնի բացօթյա դահլիճի, Հայոց ցեղասպանության զոհերի հուշահամալիրի, Երևանի փակ շուկայի և այլն։

Անդամակցություն 
 Հայաստանի ճարտարապետների միության վարչության անդամ, 2012-2017,
 Հայաստանի ճարտարապետների պալատի վարչության անդամ, 2018։

Ընտանիք 
Ամուսնացած է Անդրիաս Ղուկասյանի հետ։ Ունի երեք երեխա։

Պատկերասրահ

Ծանոթագրություններ

Արտաքին հղումներ 
«Կարևորի մասին». Հարցազրույց Անահիտ Թարխանյանի հետ
Պայքարը շատ բան է սովորեցնում․ ինչու Անահիտ Թարխանյանը որոշեց առաջադրվել Երևանի քաղաքապետի պաշտոնում
Ես կտրականապես դեմ էի Քոչարյանի ազատմանը. Անահիտ Թարխանյան
Այն, ինչ կատարվեց, բարբարոսություն է. Անահիտ Թարխանյանը՝ տպարանի պայթեցման մասին
Այն կանանց, որոնք մնացին իրենց տղամարդկանց կողքին, նրանցել են պատժում. Անահիտ Թարխանյան
Հին Երևան, թե «Հին Երևան». Ճարտարապետ Անահիտ Թարխանյան
Անահիտ Թարխանյան. Պահանջում ենք ազգայնացնել օդանավակայանը, չեղարկել կոնցեսիոն պայմանագիրը և վերադարձնել մեր օդային սահմանը 
«Ռուբեն Վարդանյանը, որն անընդհատ խոսում է պատմության, մշակույթի մասին, ոչնչացնում է հայոց պատմությունը» .Անահիտ Թարխանյան 
Անահիտ Թարխանյան. «Կաշառքի դիմաց ազգային արժեքներ ոչնչացնողը ազգի թշնամին է»
Հաշվեհարդար Անահիտ Թարխանյանի նկատմամբ՝ «Զվարթնոց» օդանավակայանի հին մասնաշենքի
Հարցազրույց Անահիտ Թարխանյանի հետ
«Մեր մեջ ասած» հաղորդաշարի հյուրն է Անահիտ Թարխանյանը

Հայ կին ճարտարապետներ
ՀՊՃՀ շրջանավարտներ